b'\n_START_ARTICLE_\nPanssarivy\xc3\xb6lisko\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nPanssarivy\xc3\xb6liskon niskaa, ruumista, h\xc3\xa4nt\xc3\xa4\xc3\xa4 ja jalkoja peitt\xc3\xa4v\xc3\xa4t kovien, sarvimaisten suomujen piikkirivit. Sen keskim\xc3\xa4\xc3\xa4r\xc3\xa4inen pituus kuonosta per\xc3\xa4aukkoon mitattuna on 7,5\xe2\x80\x939 sentti\xc3\xa4 ja enimm\xc3\xa4ispituus 10,5 sentti\xc3\xa4. Koiraat ovat naaraita suurempia. H\xc3\xa4nt\xc3\xa4 on yht\xc3\xa4 pitk\xc3\xa4 tai hieman lyhyempi kuin liskon ruumis. Sen vanttera ja litte\xc3\xa4 ruumis vaihtelee v\xc3\xa4rilt\xc3\xa4\xc3\xa4n likaisen kellert\xc3\xa4v\xc3\xa4nruskeasta oljenkeltaiseen. Sill\xc3\xa4 on keltainen kaula ja tummanruskeita t\xc3\xa4pli\xc3\xa4. Panssarivy\xc3\xb6lisko voi vaaratilanteessa pudottaa piikkien ymp\xc3\xa4r\xc3\xb6im\xc3\xa4n h\xc3\xa4nt\xc3\xa4ns\xc3\xa4, joka kasvaa hitaasti takaisin. Koska h\xc3\xa4nt\xc3\xa4 on t\xc3\xa4rke\xc3\xa4 osa sen puolustusasentoa, se pudottaa sen vain viimeisen\xc3\xa4 vaihtoehtona.\n_START_SECTION_\nElintavat\n_START_PARAGRAPH_\nPanssarivy\xc3\xb6lisko on sosiaalinen ja muodostaa enint\xc3\xa4\xc3\xa4n 60 yksil\xc3\xb6n ryhmi\xc3\xa4, jotka voivat viett\xc3\xa4\xc3\xa4 pitki\xc3\xa4 aikoja samassa kallionhalkeamassa, mik\xc3\xa4 on ep\xc3\xa4tavallista liskoilla. Ryhm\xc3\xa4t koostuvat yleens\xc3\xa4 parista aikuisesta sek\xc3\xa4 esiaikuisista ja poikasista._NEWLINE_Lev\xc3\xa4tess\xc3\xa4\xc3\xa4n kallionhalkeamassa panssarivy\xc3\xb6lisko on piikikk\xc3\xa4iden suomujen takia l\xc3\xa4hes mahdoton saada pois suojastaan. Kun vaara uhkaa kallionhalkeaman ulkopuolella, lisko pakenee takaisin piiloonsa. Jos saalistaja tai ihminen kuitenkin saa hitaasti juoksevan panssarivy\xc3\xb6liskon kiinni, se puolustautuu kiert\xc3\xa4m\xc3\xa4ll\xc3\xa4 ruuminsa tiukalle ker\xc3\xa4lle ja tarttumalla kiinni h\xc3\xa4nt\xc3\xa4\xc3\xa4ns\xc3\xa4 leuoillaan. Sen piikit est\xc3\xa4v\xc3\xa4t saalistajia nielem\xc3\xa4st\xc3\xa4 liskoa tai tarttumasta siihen. Puolustusasento suojaa liskon pehme\xc3\xa4\xc3\xa4, haavoittuvaista vatsapuolta.\n_START_SECTION_\nRavinto\n_START_PARAGRAPH_\nPanssarivy\xc3\xb6lisko k\xc3\xa4ytt\xc3\xa4\xc3\xa4 ravinnokseen runsaasti hy\xc3\xb6nteisi\xc3\xa4, jotka viihtyv\xc3\xa4t seudun kukilla. Termiitit ovat sen t\xc3\xa4rkeint\xc3\xa4 ravintoa, mutta se sy\xc3\xb6 my\xc3\xb6s kaksoisjalkaisia, skorpioneja ja kasvisainesta.'